b'\n_START_ARTICLE_\nLastni elementi tira\n_START_SECTION_\nDolo\xc4\x8danje lastnih elementov tira\n_START_PARAGRAPH_\nLastni elementi tira se po navadi dolo\xc4\x8dijo tako, da se s pomo\xc4\x8djo simulacije analizira gibanje telesa v \xc4\x8dasu nekaj milijonov let. Tak\xc5\xa1na simulacija mora upo\xc5\xa1tevati mnogo podrobnosti nebesne mehanike vklju\xc4\x8dno z vsemi motnjami, ki bi lahko v preteklosti vplivale na gibanje telesa. Nato se iz simulacije izlo\xc4\x8dijo koli\xc4\x8dine, ki se v tem \xc4\x8dasovnem obdobju niso spremenile \xe2\x80\x93 na primer srednji naklon tira, izsrednost tira in glavna polos. To so potem lastni elementi tira._NEWLINE_Izdelali so ve\xc4\x8d pribli\xc5\xbenih analiti\xc4\x8dnih izra\xc4\x8dunov. Z ra\xc4\x8dunanjem lastnih elementov tira je pri\xc4\x8del \xc5\xbee Kijocugu Hirajama v za\xc4\x8detku 20. stoletja. Kasnej\xc5\xa1e analiti\xc4\x8dne metode so obi\xc4\x8dajno upo\xc5\xa1tevale tiso\xc4\x8de popravkov motenj za vsako dolo\xc4\x8deno telo. Danes se za dolo\xc4\x8danje lastnih elementov tira rabijo ra\xc4\x8dunalniki, s pomo\xc4\x8djo katerih se re\xc5\xa1ujejo zapletene ena\xc4\x8dbe iz nebesne mehanike in se konstante izlu\xc5\xa1\xc4\x8dijo iz numeri\xc4\x8dne analize predvidenih leg._NEWLINE_Najpogostej\xc5\xa1a je raba lastnih elementov tira pri analizi dru\xc5\xbein asteroidov. Na prilo\xc5\xbeeni sliki se vidi kak\xc5\xa1na je razlika, \xc4\x8de se rabi lastne ali oskulacijske elemente. Na diagramu se z uporabo oskulacijskih elementov dru\xc5\xbeine sploh ne vidijo. Kadar pa se uporabi lastne elemente, so skupine asteroidov lepo vidne. Te skupine so dru\xc5\xbeine asteroidov. Najmanj\xc5\xa1o zaporedno \xc5\xa1tevilko asteroida s katerimikoli lastnim elementom tira ima 132 Etra, asteroid, ki pre\xc4\x8dka Marsov tir.'